CELEX: C2004/228/67
Language: da
Date: 2004-09-11 00:00:00
Title: Sag C-318/04: Sag anlagt den 27. juli 2004 af Europa-Parlamentet mod Kommissionen for De Europæiske Fællesskaber

11.9.2004   
            
            
               DA
            
            
               Den Europæiske Unions Tidende
            
            
               C 228/32
            
         Sag anlagt den 27. juli 2004 af Europa-Parlamentet mod Kommissionen for De Europæiske Fællesskaber
   (Sag C-318/04)
   (2004/C 228/67)
   Ved De Europæiske Fællesskabers Domstol er der den 27. juli 2004 anlagt sag mod Kommissionen for De Europæiske Fællesskaber af Europa-Parlamentet ved H. Duintjer Tebbens og A. Caiola, som befuldmægtigede, og med valgt adresse i Luxembourg.
   Europa-Parlamentet har nedlagt følgende påstande:
   
               —
            
            
               Kommissionens beslutning 2004/535/EF af 14. maj 2004 (1) annulleres i medfør af artikel 230 EF.
            
         
               —
            
            
               Kommissionen for De Europæiske Fællesskaber tilpligtes at betale sagens omkostninger.
            
         Søgsmålsgrunde og væsentligste argumenter:
   Europa-Parlamentet har til støtte for sin påstand fremført fire anbringender, nemlig at Kommissionen har foretaget magtoverskridelse, samt at væsentlige principper for direktiv 95/46/EF, grundlæggende rettigheder og proportionalitetsprincippet er tilsidesat.
   Med hensyn til magtoverskridelse er Kommissionens beslutning vedtaget ved overskridelse af dens beføjelser, uden at være i overensstemmelse med de bestemmelser, der er fastsat i grunddirektivet — 95/46/EF om beskyttelse af personoplysninger — og udgør en tilsidesættelse af navnlig artikel 3, stk. 2, første led, i direktiv 95/46 om udelukkelse af aktiviteter, der ikke er omfattet af fællesskabsretten.
   Europa-Parlamentet fremhæver desuden følgende aspekter: CBP (Amerikas Forenede Staters told- og grænsekontrolmyndighed) er ikke et tredjeland i den forstand, hvori udtrykket er anvendt i artikel 25 i direktiv 95/46, beslutningen om konstatering af et tilstrækkeligt beskyttelsesniveau giver tilladelse til videregivelse til andre amerikanske regeringsmyndigheder samt til tredjelande, beslutningen medfører en tilsidesættelse af artikel 13 i direktiv 95/46 vedrørende begrænsninger af og undtagelser fra principperne om behandling af personoplysninger (begrænsninger og undtagelser, der er forbeholdt medlemsstaterne), og på grundlag af beslutningen har CBP en direkte adgang til PNR-oplysningerne, som ikke har hjemmel i direktivet. Under henvisning til den indbyrdes afhængighed mellem beslutningen om konstatering af et tilstrækkeligt beskyttelsesniveau og aftalen mellem Det Europæiske Fællesskab og Amerikas Forenede Stater skal beslutningen betragtes som en foranstaltning, der ikke er egnet til at opnå det forfulgte mål, nemlig at pålægge videregivelse af PNR-oplysninger.
   Med sit andet anbringende har Europa-Parlamentet anført, at Kommissionens beslutning om konstatering af et tilstrækkeligt beskyttelsesniveau ligeledes tilsidesætter de væsentlige principper for direktiv 95/46/EF. I særdeleshed det i beslutningen omhandlede behandlingsformål er uforeneligt med det oprindelige behandlingsformål. Der foreligger ikke en retlig forpligtelse til behandling. Principperne for grunddirektivet er tilsidesat med hensyn til behandling af følsomme oplysninger, og med hensyn til retten til indsigt, samt rettigheder i forbindelse dermed. Retten til domstolsbeskyttelse er ikke garanteret, og tilladelsen til videregivelse til andre amerikanske myndigheder og til tredjelande uden enhver reel og effektiv beskyttelse er uforenelig med direktiv 95/46.
   For det tredje fastholder Europa-Parlamentet, at Kommissionens beslutning om konstatering af et tilstrækkeligt beskyttelsesniveau har tilsidesat grundlæggende rettigheder, og særligt beskyttelsen af privatlivets fred og retten til beskyttelse af personoplysninger, jf. artikel 8 i den europæiske konvention til beskyttelse af menneskerettigheder og grundlæggende frihedsrettigheder, således som den er anvendt af Domstolen og af Menneskerettighedsdomstolen.
   Som det fjerde anbringende har Parlamentet gjort gældende, at beslutningen om konstatering af et tilstrækkeligt beskyttelsesniveau ligeledes tilsidesætter proportionalitetsprincippet, navnlig på grund af den omstændighed, at et for stort antal PNR-oplysninger kan videregives, og at disse oplysninger kan opbevares for længe af de amerikanske myndigheder.
   
      (1)  Kommissionens beslutning 2004/535/EF af 14.5.2004 om tilstrækkelig beskyttelse af personoplysninger, der er indeholdt i registre over flypassagerer, og som videregives til Amerikas Forenede Staters told- og grænsekontrolmyndighed (EFT L 235, s. 11).